བཀྲ་ཤིས་འཁྱིལ་ནས་སྡེ་སྣོད་འཛིན་པ་རྒྱལ་མཁན་ཟུཪ་སྤྲུལ་པའི་སྐུ་
གྲགས་པ་རྒྱལ་མཚན་གྱིས་ས་རྒྱན་སྦྱར་པའི་བསྟན་ཆོས་རྩོམ་
པར་བསྐུལ་བ་བཞིན་མདོ་ཙམ་ཞིག་བྲིས་ནས་སྤྲིངས་
སྐབས་ཉམས་འཆར་དུ་བསྙད་པའི་འཕྲིན་ཡིག་
རྣམ་དཔྱོད་མཚོ་རླབས་འཕྱུར་བའི་རང་སྒྲ།
འཇམ་མགོན་བློ་བཟང་གྲགས་པ་ཡི། །བསྟན་པའི་རྒྱལ་མཚན་འཛིན་པ་ལ། །
མཚུངས་བྲལ་རྣམ་དཔྱོད་དཔུང་ཤུགས་ཅན། །གཟུར་གནས་ཁྱོད་ལ་གཏམ་འདི་
སྨྲ། །ཡོན་ཏན་ཡལ་ག་འཐུག་པོ་ལས། །རྨོངས་པའི་ཚ་གདུང་དྲུང་འབྱིན་པའི། །ལེགས་
ཤད་གྲིབ་བསིལ་རྟག་འབབ་པ། །སྐྱེས་མཆོག་དཔག་བསམ་ལྗོན་པ་ཁྱོད། །བཀྲ་ཤིས་
དགེ་མཚན་གཡང་འཁྱིལ་བའི། །སྡེ་ཆེན་ཆོས་ཀྱི་སྐྱེད་ཚལ་དེར། །བློ་ལྡན་ཀུན་གྱི་ཡིད་
འཕྲོག་པའི། །དཔལ་ཡོན་ངོམས་བཞིན་བཞུགས་ལགས་སམ། །རྨོངས་འདུན་སྡང་
འཇིགས་རྐང་པ་བཞིས། །འགྲོ་བའི་ཁྲོད་འདིར་ལུང་རིགས་ཀྱི། །སྒྲོད་བྱེད་ཟུང་ལྡན་
ཁོ་བོ་ནི། །གཅིག་པུར་རང་གི་འགྲོས་ཀྱིས་རྒྱུ། །སྨྲ་མང་སྐྱོན་གྱིས་གཟེབ་ཆུད་ཀྱང་། །
ད་དུང་སྨྲ་བ་ལ་དགའ་བ། །ནེ་ཙོའི་རྣམ་ཐར་འཛིན་བདག་གིས། །གནས་ཚུལ་གསོང་
པོ་འདི་གླེང་སྟེ། །གནའ་དུས་བོད་དང་བོད་ཆེན་དུ། །གཞུང་བཤད་རོལ་མོ་སྙན་
དགུའི་སྒྲས། །བློ་ལྡན་ཀུན་གྱི་རྣ་བ་ནི། །བདུད་རྩིའི་ཡོལ་གོར་བྱེད་པའི་ཚེ། །མཁས་
པའི་རྣམ་དཔྱོད་དབྱུ་གུ་ཡིས། །མདོ་རྒྱན་བྱང་སའི་རྔ་ཆེན་ཟུང་། །མཐུན་སྡེབས་
བརྡུང་བའི་དབྱངས་སྙན་པོ། །ས་རྒྱན་སྦྱར་བའི་དབྱངས་ཞེས་གྲགས། །དེ་ནས་སྙིགས་
- 251 -

མའི་སྨག་རུམ་འཐིབ། །འཇིག་རྟེན་རྨོངས་པའི་གཉིད་ཀྱིས་ནོན། །གཞུང་མཆོག་པ་
ཊ་ཧ་ཟུང་ཡང་། །གླེགས་བམ་ཁང་བུར་སྒྲ་མེད་གཟིམ། །སྔོན་དུས་མཁས་མང་སྨྲ་
བའི་སྒོ། །འབྱེད་པའི་གཞུང་བཟང་ལྡེ་མིག་རྣམས། །དུས་འདིའི་མཁས་རློམ་རྣམས་
ཀྱི་ཁ། །སྡོམ་པའི་ལྕགས་འཁྱུད་དམ་པོར་གྱུར། །དམ་ཆོས་ཉོན་མོངས་ནད་སེལ་
བའི། །སྨན་གྱི་མཆོག་ཏུ་གྲགས་པ་ཡང་། །དེང་སང་དུས་ཀྱི་དགེ་བཤེས་འགའི། །
དགེ་སྲོག་འཕྲོག་པའི་དུག་ཏུ་འགྱུར། །ཡི་གེའི་མིག་གིས་ལུས་གང་བའི། །གླེགས་
བམ་རྣམས་ཀྱང་ཁྱབ་འཇུག་སྟེ། །མིན་ན་བླ་ཆེན་ཕལ་གྱི་ཞལ། །འདི་ཡིས་ལྐུགས་
པར་བྱེད་པ་ཅི། །ཀྱེ་མ་ཐུབ་པའི་བསྟན་པ་ནི། །ལྟག་ཆུ་ཆད་པའི་རྫིང་བུ་བཞིན། །ལྷག་
མ་ཙམ་དུ་གྱུར་པ་ཡང་། །སྙིགས་མའི་རྙོག་པས་མ་རུངས་བྱས། །འོན་ཀྱང་རྒྱལ་བའི་
འཕྲིན་ལས་ཀྱི། །འཇུག་པ་རྒྱུན་མི་འཆད་པའི་ཕྱིར། །འགའ་ཡི་རྒྱུད་ལ་བསྟན་པ་
མཆོག །གཅེས་པར་འཛིན་པའི་བློ་གྲོས་འབྱུང་། །དེ་ཕྱིར་དྲན་དབང་ཁྱོད་ཉིད་ཀྱིས། །
བསྟན་ལ་སེམས་པ་འབའ་ཞིག་གིས། །ས་རྒྱན་སྦྱར་བའི་ལེགས་བཤད་གཞུང་། །རྩོམ་
པའི་བསྐུལ་མ་བདག་ལ་བགྱིས། །ཁོ་བོ་ལྷམ་མཐིལ་རྡོལ་རྡོལ་དུ། །འཁྲབ་པའི་ངལ་
བ་མ་བསྟེན་ཀྱང་། །སློབ་དཔོན་མཁས་པའི་བཀའ་དྲིན་ལས། །རིགས་པའི་འཕོང་
རྩལ་ཅུང་ཟད་བསླབ། །རྒྱུ་དེས་རྣམ་དཔྱོད་མཐེབ་ཤུགས་ཀྱིས། །གཞུང་ཆེན་ལྕགས་
ཀྱི་གཞུ་མོ་ཟུང་། །ཅིག་ཅར་བཀུགས་ཏེ་སྟོབས་གཅིག་ཏུ། །དྲིལ་ནས་ལེགས་བཤད་
མདའ་འདི་འཕངས། །འདི་ཡིས་འགྲན་འདོད་བླ་ཆེན་འགའི། །སྙེམས་པའི་ཐོ་ཡོར་
བསྒྱེལ་བ་དང་། །ལྷན་ཅིག་མཁས་པས་བསྔགས་པའི་རྔ། །རྒྱ་ཆེར་བརྡུང་བར་འགྱུར་
སྙམ་སེམས། །དེ་སྐད་སྒྲ་དོན་རྒྱུ་སྤུན་ཟུང༌། །རྣམ་དཔྱོད་ཐགས་སུ་ཉེར་བཏགས་
པའི། །འཕྲིན་ཡིག་གོས་བཟང་ལེགས་བཤད་ཀྱི། །གླེགས་བམ་དང་བཅས་ཚེས་ལ་
སྤྲིངས། །ཞེས་བཀྲ་ཤིས་པའི་ལྷ་རྫས་རྒྱས་པའི་མདངས་ལྡན་བཅས་ཕུལ།
- 252 -